

OGRES NOVADA PAŠVALDĪBA

Brīvības iela 33, Ogre, Ogres nov., LV-5001

Reģ.Nr.90000024455, Tālr.: 650-71160, fakss: 650-71161, e-pasts: ogredome@ogresnovads.lv

Saistošie noteikumi

Ogrē

|  |  |
| --- | --- |
| 2010.gada 16.decembrī | Nr.49/2010 |
|  | (protokols Nr.14; 2.§) |
| Ar grozījumiem 21.06.2012. saist.not. Nr.17/2012; protokols Nr.6; 2.§ |

**Suņu un kaķu turēšanas kārtība Ogres novadā**

*Izdoti saskaņā ar*

*likuma “Par pašvaldībām” 43.panta pirmās daļas 4., 10. un 13.punktu,*

Dzīvnieku aizsardzības likuma 8.panta trešo un ceturto daļu,

Veterinārmedicīnas likuma 21.1 pantu,

MK 04.04.2006. noteikumu Nr.266 “Labturības prasības mājas (istabas) dzīvnieku turēšanai, tirdzniecībai un demonstrēšanai publiskās izstādēs, kā arī suņu apmācībai” 13.punktu,

*(21.06.2012. saist.not. Nr.17/2012 redakcijā; protokols Nr.6; 2.§ - stājas spēkā 28.09.2012.)*

#### I. Vispārīgie jautājumi

1. Šie noteikumi nosaka suņu un kaķu (turpmāk – dzīvnieki) turēšanas kārtību, īpašnieku un turētāju atbildību par šo noteikumu pārkāpumiem, kā arī klaiņojošo dzīvnieku izķeršanas kārtību.
2. Noteikumu mērķis ir samazināt dzīvnieku radīto traumu skaitu, sekmēt sanitāri higiēniskās situācijas uzlabošanos, novērst dzīvnieku radītus postījumus apstādījumos un dabas parkos, kā arī dzīvnieku klaiņošanu Ogres novadā.

**II. Dzīvnieku turēšanas kārtība**

1. Dzīvnieku īpašnieku un turētāju pienākumi:
	1. nepieļaut dzīvnieku atrašanos izglītības iestādēs, sporta un bērnu rotaļu laukumos, peldvietās, tirdzniecības vietās, kā arī citās masu pulcēšanās vietās un pasākumos (mītiņi, gājieni, sporta pasākumi un tml.), izņemot, ja dzīvnieku atrašanās teritorijā saistīta ar to demonstrēšanu, kas saskaņota ar pašvaldību;
	2. nepieļaut dzīvnieku turēšanu bez uzraudzības atklātos māju balkonos un lodžijās;
	3. nepieļaut, ka dzīvnieki bojā vai piemēslo pilsētas un pagastu ciemu teritoriju publiskos apstādījumus un labiekārtojuma elementus;
	4. nepieļaut suņu atrašanos dabas parka “Ogres Zilie kalni” slēpošanas un skriešanas trasēs un bērnu laukumā, bet pārējā parka teritorijā nelaist suni bez pavadas;

*(21.06.2012. saist.not. Nr.17/2012 redakcijā; protokols Nr.6; 2.§ - stājas spēkā 28.09.2012.)*

* 1. laižot kaķi pastaigās ārpus norobežotas teritorijas, uzlikt kaķim kakla siksnu, kurai pievienota īpašnieka vai turētāja adrese;
	2. ievērot citos LR spēkā esošos normatīvos aktos noteiktos pienākumus, kas regulē dzīvnieku turēšanu.
1. Pieļaujama sterilizētu bezsaimnieka kaķu turēšana dzīvojamo māju koplietošanas telpās vai tai piegulošā teritorijā, ja saņemta koplietošanas telpu īpašnieku vairākuma un apsaimniekotāja (ja apsaimniekotājs nodrošina koplietošanas telpu vai teritorijas uzkopšanu) rakstiska atļauja.
2. Personai, kas saņēmusi atļauju bezsaimnieka kaķu turēšanai, jānodrošina barošanas vietas sakopšana.

**III. Atbildība par noteikumu neievērošanu**

1. Par šo noteikumu pārkāpumiem vainīgās personas saucamas pie administratīvās atbildības Latvijas Administratīvo pārkāpumu kodeksa noteiktajā kārtībā un apmērā.
2. Sastādīt administratīvā pārkāpuma protokolu par šo noteikumu pārkāpšanu ir tiesīgi:
	1. Ogres novada domes priekšsēdētājs un viņa vietnieki;
	2. Ogres novada pašvaldības izpilddirektors;
	3. Ogres novada pašvaldības Komunālās nodaļas speciālisti;
	4. Ogres novada pagastu pārvalžu vadītāji;
	5. Ogres novada pašvaldības policija;
	6. Pārtikas un veterinārā dienesta inspektori.
3. Lietas par šo noteikumu pārkāpumiem izskata LR administratīvo tiesību normatīvajos aktos noteiktajā kārtībā.
4. Administratīvais sods par šo noteikumu neievērošanu neatbrīvo pārkāpēju no pienākuma novērst pārkāpumu un atlīdzināt materiālos zaudējumus.

### **IV. Klaiņojošo dzīvnieku izķeršana un izolācija**

1. Ogres novada teritorijā par klaiņojošo dzīvnieku izķeršanu atbildīgā institūcija ir Ogres novada pašvaldības aģentūra “Mālkalne” (turpmāk – aģentūra).
2. Aģentūra savā struktūrvienībā – dzīvnieku patversmē (turpmāk – patversme) pieņem darbā dzīvnieku ķērāju – fizisku personu, kas ir apmācīta klaiņojošu dzīvnieku ķeršanā un ir saņēmusi Latvijas Veterinārārstu biedrības (turpmāk – biedrība) izsniegtu apliecību par apmācību.
3. Informāciju par klaiņojošiem dzīvniekiem personas sniedz personīgi vai zvanot pa tālruni: Ogres pilsētā un Ogresgala pagastā - patversmei vai Ogres novada pašvaldības policijai (turpmāk – policija), pārējos novada pagastos – attiecīgajai pagasta pārvaldei.
4. Pēc informācijas saņemšanas par klaiņojošiem dzīvniekiem patversmes vai policijas darbinieks vai pagasta pārvaldes darbinieks izbrauc uz norādīto vietu un pārbauda saņemto informāciju. Ja saņemtā informācija apstiprinās un ir nepieciešams klaiņojošo dzīvnieku izķert, to veic ķērājs.
5. Novada teritorijā atrasto bezsaimnieka dzīvnieku līķu savākšanu un nogādāšanu patversmē nodrošina policija vai patversmes darbinieki trīs stundu laikā no informācijas saņemšanas brīža.
6. Aģentūra, veicot klaiņojošo dzīvnieku izķeršanu, ir tiesīga pieaicināt policiju sabiedriskās kārtības nodrošināšanai.

*Saistošie noteikumi stājas spēkā nākamajā dienā pēc to publicēšanas pašvaldības laikrakstā “Ogrēnietis”.*

Domes priekšsēdētājs /paraksts/ E.Bartkevičs